Odnosi Hrvatske i Srbije neće se u političkom smislu normalizirati sve dok Srbija ne prihvati činjenicu da se u Hrvatskoj nije vodio građanski, nego obrambeni rat u kojem je Hrvatska bila žrtva srpske agresije.

Uostalom, i Međunarodni sud u Haagu, iako je prije dvije godine odbacio tužbu Hrvatske protiv Srbije za genocid, kao i srpsku protutužbu, utvrdio je kršenje Konvencije o genocidu protiv hrvatskog stanovništva, ubojstva i nanošenje teških fizičkih i psihičkih patnji u dugotrajnom razdoblju...

S druge strane, srpska strana nije dokazala zločinački obrazac postupanja hrvatske strane. Takvo je tumačenje tada iznio Toma Galli, stručnjak za međunarodno pravo. Unatoč notornoj povijesnoj činjenici i ocjeni suda u Haagu, vodstvo Srbije i dalje odbija prihvatiti da je Srbija izvršila agresiju na Hrvatsku.

Pantovčak sasvim ispravno postupa kada odgađa poziv za uzvratni posjet Zagrebu srpskom predsjedniku Aleksandru Vučiću jer su posljednjih dana u Srbiji zaredale izjave, ali i postupci (poput podizanja spomenika majoru JNA Milanu Tepiću) koji potpuno negiraju povijesnu zbilju.

Nakon što je predsjednica RH Kolinda Grabar-Kitarović započela proces “otopljavanja” odnosa sa Srbijom jer je u “Vučiću pronašla sugovornika”, sve se zaustavlja jer se u Srbiji stvorila antihrvatska klima, a posljednji prigovori krenuli su zbog definicije Domovinskog rata u zakonu o braniteljima. Vučić Hrvatskoj zamjera što u tom zakonu Srbiju navodi kao agresora. I dok službeni Zagreb – premijer i predsjednica – Vučiću odgovaraju uljuđeno, premijerov neformalni savjetnik Vladimir Šeks skinuo je rukavice i Vučića nazvao četnikom.

I nije Šeks pogriješio jer sve što je Vučić govorio i propagirao devedesetih godina sasvim je u skladu sa Šeksovom ocjenom. Nitko se u HDZ-u nije uzrujao zbog te Šeksove izjave, dapače u neformalnim razgovorima uglavnom se s njom slažu... Možda je i Andreju Plenkoviću u desnom biračkom tijelu malo podigao rejting...